Llíria reprén la seua agenda cultural després de dos mesos sense activitats
Sin fecha

Llíria reprén la seua agenda cultural en este mes de març, després de dos mesos sense activitats a conseqüència de l'emergència sanitària. A més, amb motiu de la celebració del Dia Internacional de la Dona el pròxim 8 de març, esta agenda cultural tindrà un marcat accent femení en la majoria dels seus esdeveniments.

El calendari d'actes s'inicia hui amb el concert per a cor de dones i piano “Sacro, poético, popular” del Cor de la Generalitat Valenciana, que tindrà lloc a les 19.00 hores en el teatre de la Unió Musical. Les activitats continuaran amb una actuació que combinarà dansa, teatre i música en viu. Este espectacle, anomenat ‘Mujeres en construcción’, recrearà a través de diferents disciplines artístiques els obstacles que troben les dones en una societat patriarcal.

Del 15 de març al 15 d'abril, Ca la Vila acollirà l'exposició ’17 ODS, 17 Mirades’, una activitat que posarà el focus sobre els 17 Objectius de Desenvolupament Sostenible (ODS) des de la visió de diferents artistes nacionals i internacionals.

Esta agenda cultural també oferirà activitats més interactives, com a cursos formatius en l'àmbit musical. El 27 de març, la directora de l’Orquesta Sinfónica de la Región de Murcia, Virginia Martínez, oferirà una master class de Direcció amb places limitades.

Eixe mateix dia, a les 19.30 hores a l'església de la Sang, el Cor de Cambra Ad libitum de l'escola coral Veus Juntes i el grup Música Ficta oferirà l'actuació del Rèquiem de Tomás Luis de Victoria.

Finalment, serà el quintet de cambra Reinecke Klavier Ensemble el que clausurarà els actes del mes de març. El concert tindrà lloc el dia 28, a les 12.00 hores, en el Conservatori de Llíria.

Tots els actes es desenvoluparan amb els protocols sanitaris de seguretat actuals i és necessari reservar prèviament l'assistència a estos.

A l'agenda d'activitats culturals organitzada per l'Ajuntament de Llíria també se sumaran els actes que han preparat altres entitats locals.